### Beslutning

Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.

**Budgetforslag fra SF, S, KF, RV og EL**

Sundhed og mindre psykisk sårbarhed i børn og unges digitale liv

Digitaliseringen, og med den væksten af computerspil, indtoget af gaming, sociale medier og en uudtømmelig strøm af underholdning og nyheder, udgør en kæmpe forandring af vores hverdagsliv. På blot få år har måden vi kommunikerer, måden vi arbejder og måden vi bruger vores fritid ændret sig drastisk. Både på godt og ondt.

Der er derfor også grund til at standse op og spørge om vi ukritisk skal omfavne - eller måske nærmere lade os opsluge - af alle de nye tilbud og muligheder. Og især om vi skal lade vores børn gøre det? Vi mener, der er grund til at være mere forsigtige, sætte lidt tydeligere faglige rammer og i hvert fald give både børn, unge og forældre muligheden for at træffe gode valg. Med gaming, computerspil og sociale medier følger også vanedannende adfærdsdesigns, der stjæler og fastholder opmærksomheden fra børns sunde behov. For nogen følger stress, pres og en oplevelse af altid at skulle være på og med. Det er en udfordring, der vedrører alle børn og deres familier. Derfor skal personalet i vores dagtilbud, skoler og fritidstilbud også have styrket deres viden og tydeliggjort deres ansvar for at arbejde med området.

Samtidig skal vi holde fast i den viden vi har om det sunde og gode børneliv. Selvfølgelig skal vores børn kunne gribe de nye muligheder teknologien byder på. Men computerspil og sociale medier må ikke tage for meget plads fra gode fysiske fællesskaber, bevægelse, natur og de mange andre vigtige ting i børn og unges liv. Et sundt og trygt digitalt liv, er en vigtig og nødvendig del af et godt børne- og ungdomsliv. Og et godt og trygt digitalt liv kan bidrage til at børn og unges mentale sundhed holdes i balance.

De overvejelser har Opgaveudvalget for Mindre Psykisk Sårbarhed arbejdet med. Udvalgets anbefalinger peger på en række initiativer, som vi mener kan være med til at skabe sundere digitale liv i balance for byens børn og unge.

Derfor foreslår vi, at der afsættes midler til at omsætte udvalgets anbefalinger til virkelighed.

Stillet af:

Jan Pedersen, SF

Mette Koch, Socialdemokratiet

Olivia Overgaard pva Ragnar Krogh, Konservative

Øivind Gregersen, Radikale

Ane Jensen, Enhedslisten

### Sagens forløb

18-08-2021 [adresse]
Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.